**MKM arvamus Euroopa Parlamendi ja Nõukogu laste seksuaalse väärkohtlemise direktiivi uusversiooni kohta**

Käesolevaga esitab Majandus- ja Kommunikatsiooniministeerium oma seisukohad Euroopa Komisjoni ettepanekule: Euroopa Parlamendi ja Nõukogu laste seksuaalse väärkohtlemise direktiivi uusversiooni kohta (edaspidi ka eelnõu).

**1. Määruse kohaldamisalasse hõlmatud infoühiskonna vahendusteenuste osutajate suhtes tuleb lähtuda piiratud vastutuse põhimõttest. Kriminaalvastutust infoühiskonna teenuse osutajatele laiendav säte peab olema õigusselge ja tagama teenuseosutajate õiguskindluse.**

Määruse eelnõu artiklis 8 kriminaalvastutuse laiendamisel vahendusteenuste osutajatele peab arvesse võtma vahendusteenuste osutajate erirolli ning vahendajate tegelikku teadmist nende kaudu vahendatavast sisust ning võimekust antud teavet muuta või selle avalikkusega või teiste kasutajatega jagamisse sekkuda. Vahendusteenuse osutaja tegevus piirdub üldjuhul kolmandate osapoolte pakutava teabe edastamise või salvestamisega, mis on olemuselt tehniline ja automaatne. Taolisel juhul ei ole vahendusteenuse osutajal edastatava või salvestatava teabe kohta üldiselt teadmisi ega ka kontrolli ebaseadusliku teabe veebi jõudmise üle. Selliselt peaks vahendusteenuste osutajatele, sealhulgas digiplatvormidele kohalduma piiratud vastutuse printsiip. Toetame piiratud vastutuse põhimõtte säilimist, mille kohaselt ei tohiks vahendusteenuse osutajat lapsi seksuaalselt kuritarvitava sisu kättesaadavaks tegemise eest üldjuhul kriminaalkorras vastutusele võtta.

Läbirääkimiste käigus tuleb selgitada, millisel juhul on tegemist infoühiskonna teenuse osutaja tahtliku tegevusega laste vastaste seksuaalkuritegude hõlbustamiseks või soodustamiseks. Õigusselgus on väga oluline, et anda teenuseosutajatele õiguskindlus enda teenuste jätkuval osutamisel. Tahtlikkus ei tohiks olla tuletatav teistes EL õigusaktides sätestatud kohustuste täitmata jätmisest, nt Euroopa Parlamendi ja Nõukogu määrus laste seksuaalse kuritarvitamise ennetamise ja selle vastu võitlemise kohta. Isegi parimaid pingutusi tehes ning kõige kõrgetasemelisemaid tehnilisi lahendusi kasutades ei ole teenusepakkujatel võimalik tagada, et teenusekasutajad ei kuritarvita nende teenust laste seksuaalseks väärkohtlemiseks. Vastutus laste seksuaalse kuritarvitamise eest peaks eelkõige jääma kasutajatele, kes lapspornot üles laevad või lapsi seksuaalselt ahvatlevad.

Hetkel laieneb eelnõus võimalik kriminaalvastutus kõigile infoühiskonna teenuse osutajatele, mis hõlmab nii internetiühenduse pakkujaid, isikutevahelisi sideteenuseid, otsingumootoreid, makseteenuseid kui ka pilvteenuseid, veebimajutusteenuseid, digiplatvorme. Kaaluda tuleks, kas kõigi nende teenuseosutajate kriminaalvastutuse koosseisu hõlmamine on mõistlik ja põhjendatud või peaks kriminaalkoosseisu kitsendama üksnes teabe talletamise teenuse osutajatega.

**2. Toetame, et direktiivi eelnõu eesmärgiks jääks laste seksuaalse kuritarvitamise kriminaalõigusliku raamistiku ühtlustamine.**

Toetame, et direktiivi eelnõu eesmärgiks jääks laste seksuaalse kuritarvitamise kriminaalõigusliku raamistiku ühtlustamine. Me ei toeta, et läbirääkimiste käigus asuks direktiiv reguleerima ka infoühiskonna vahendusteenuse osutajate kohustusi laste seksuaalse kuritarvitamise ennetamiseks ja selle vastu võitlemiseks. Eelistame, et need küsimused lahendatakse laste seksuaalse kuritarvitamise ennetamise ja selle vastu võitlemise määruses, mille läbirääkimised on samuti hetkel pooleli. Sama küsimuse käsitlemine mitme eelnõu läbirääkimistel suurendab võimalusi õigusaktide omavaheliseks vastuoluks ja dubleerimiseks, mis vähendab õigusselgust ja -kindlust.